Finn Graff

Finn Graff (født 25. desember 1938 på Wangerooge, en av de østfrisiske øyer, i Tyskland) er en norsk avistegner og illustratør. Han har bidratt med daglige karikaturer og satiriske kommentarer i Dagbladet siden 1988. Finn Graff har mottatt priser både i Norge og utlandet, og er en av Norges mest kjente avistegnere.


== Bakgrunn ==
Graffs mor var norsk, mens hans tyske far var krigsflyger og omkom da flyet ble skutt ned. Moren flyttet med barna til Norge i 1946.
Graff er utdannet ved Statens håndverks- og kunstindustriskole. Finn Graff bor i Oslo. Han er broren til illustratøren Rolf Graff og ballettdanseren Jens Graff.


== Virke ==
Han har vært fast tegner for Morgenposten (1960–1963), Arbeiderbladet (1963–1988) og Dagbladet (fra 1988). Han har illustrert en stor mengde bøker, både for voksne og barn. Tegneteknikken er hovedsakelig penn eller blyant.
Som bokillustratør har han blant annet illustrert Tor Åge Bringsværds Den enøyde kongen (1986), Johan Borgens Lillelord-trilogi (1989), Olav Duuns Medmenneske-trilogi (1969-1970), en utgave av Tusen og en natt (1969), Jens Bjørneboes Jonas (1984), Else Michelets Sin egen herre (1979) og flere bøker av Arild Nyquist.
Den 19. juni 2005 trykket Dagbladet en Graff-karikatur som forestilte to parrende griser med ansiktene til politikerne Erna Solberg og Carl I. Hagen, mens Venstres Lars Sponheim bivånet griseriet. Tegningen ble meldt inn til  Pressens Faglige Utvalg (PFU), men ble ikke behandlet ettersom ingen av partene hadde gitt samtykke til at det skulle kjøres klagesak.Til en kommentar om sivile ofre for Israels krigføring i Gaza trykte Dagbladet 10. juli 2006 en karikaturtegning av Finn Graff der den israelske statsministeren Ehud Olmert ble framstilt som den nasjonalsosialistiske leirkommandanten Amon Göth i Płaszów konsentrasjonsleir. Tegningen viste Olmert med gevær i hendene på en balkong i en konsentrasjonsleir og en død palestiner på bakken. Motivet hadde klare referanser til Steven Spielbergs holocaust-film Schindlers liste der den sadistiske leirsjefen skyter på jødiske fanger for moro skyld. Tegningen skapte sterk debatt, og Israels ambassadør til Norge, Miryam Shomrat, klaget Dagbladet inn for Pressens Faglige Utvalg (PFU). PFUs sekretariat innstilte først på å avvise klagen. Utvalget skulle behandle saken i et møte 29. august, men den israelske ambassaden kom med ytterligere dokumenter i slutten av august. Behandlingen ble derfor utsatt i påvente av Dagbladets tilsvar. I sitt møte 24. oktober 2006 ga PFU klageren ikke medhold.Dagbladet fikk tidligere påtale av PFU for å ha gjengitt en karikaturtegning av Graff der han viste arbeiderparti-politikeren Rune Gerhardsen i samleie med en kopi av seg selv som en kommentar til interne forhold og tette familiebånd i partiet.


== Bokutgivelser ==
Graff, Finn (1985). Finn Graff : tegninger / satirer. Tiden. ISBN 8210028162. 
Graff, Finn (1998). Tegninger. Aschehoug. ISBN 8203223338. 
Graff, Finn (1998). Portretter. Nasjonalgalleriet, Kobberstikk- og håndtegningsamlingen. ISBN 8290744528. 


== Priser og utmerkelser (utvalg) ==
2000: Årets avistegning
2005: Årets avistegning
2006: Humanistisk kulturpris (Human-Etisk Forbund)
2007: St. Olavs Orden
2018: Den store journalistprisen


== Referanser ==


== Eksterne lenker ==
(no) Publikasjoner av Finn Graff i BIBSYS
(no) Finn Graff hos Sceneweb 
Presentasjon av Finn Graff i Avistegnernes Hus
Dagbladet 2. april 2006: «Finn Graff hedret»
Dagbladet 2. april 2006: Hans Fredrik Dahls kommentarartikkel om Finn Graff
Dagbladet 28. juni 2006: Om tegningen av Israels statsminister (med faksimile av tegningen)
dagbladet.no28.12.2013: Med tusj og blyant